Građani bi se uskoro mogli voziti tramvajem i autobusom za šest ili sedam kuna, i to sat vremena. Uvođenje nove međukarte, koja bi bila balans između polusatne za četiri i one za 10 kuna, koja vrijedi sat i pol, najavio je sam gradonačelnik Milan Bandić.

Do odluke je došlo nakon što su dobili podatke o poslovanju ZET-a u prvih šest mjeseci ove godine, koji su manji za 19,6 milijuna kuna u odnosu na isto razdoblje lani. Karta od četiri kune neće se ukidati, kao ni ona od deset kuna, a ovime se želi, kaže gradonačelnik, pogodovati Zagrepčanima da ne bi morali "juriti i trčati" kako bi od točke A do točke B stigli za pola sata.

– Kada smo uveli kartu od 4 kune to je bio probni rok da vidimo kako će to funkcionirati. Nije problem samo tih 18 ili 19 milijuna kuna, nego je problem u tome da nađemo jedan optimum između 4 i 10 kuna. Sve ćemo to znati krajem tjedna i molim građane da se strpe. Ono što mene više brine jest da razmišljamo o tome da u cijelom gradu uvedemo parkiranje po simboličnim cijenama s popustima, odnosno popularnim kartama za naše sugrađane. Tako da oni ljudi koji kupuju garaže i investiraju 30 godina unaprijed u parkirno mjesto i oni koji nisu kupili garaže i parkiraju na javnim površinama budu donekle ravnopravni. Ne možemo imati građane prvog i drugog reda. Oni koji kupuju garaže i investiraju 12 do 16 tisuća eura za garažu – to je 30 do 40 godina po cijeni od 25 kn mjesečno – izjavio je Milan Bandić.